ศบค.ขอโทษวัคซีนโควิด-19 ไม่เพียงพอต่อความต้องการ ทำประชาชนได้รับผบกระทบถูกเลื่อนคิวฉีด
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. กล่าวว่า วันนี้ยอดผู้หายป่วยจากโควิด-19 มีถึง 3,530 คน ซึ่งมากกว่าจำนวนผู้ป่วยรายใหม่ซึ่งมีตัวเลขอยู่ที่ 3,355 คน พร้อมย้ำว่าวัคซีนโควิด-19 ยังคงเป็นปัจจัยสำคัญที่จะช่วยลดการแพร่ระบาด แต่ต้องมีการป้องกันอื่นๆ ร่วมด้วย เนื่องจากพบว่าในต่างประเทศที่มีการฉีดวัคซีนแล้วยังพบว่ามีตัวเลขผู้ติดเชื้อจำนวนมาก ส่วนประเทศไทยฉีดวัคซีนแล้ว 6,188,124 โดส แบ่งเป็นเข็มที่ 1 สะสม 4,531,914 โดส เข็มที่ 2 สะสม 1,656,210 โดส ซึ่งขณะนี้โดยรวมทั้งประเทศฉีดไปแล้วร้อยละ 3.3สำหรับแผนการกระจายและจัดหาวัคซีน จะต้องมีความสอดคล้องกัน โดยในเดือนมิถุนายนตั้งเป้าหมายไว้ที่ 6 ล้านโดส ซึ่งครึ่งเดือนแรกเป็นไปตามแผนที่วางไว้ แต่ครึ่งเดือนหลังมีความติดขัด เนื่องจากวัคซีนเป็นวัคซีนใหม่และเป็นชีววัตถุที่ต้องผ่านกระบวนการตรวจสอบให้เกิดความมั่นใจ ประกอบกับความต้องการฉีดและปริมาณวัคซีนไม่สอดคล้องกัน จึงทำให้เกิดปัญหาขึ้น ดังนั้นต้องขออภัยประชาชนที่ได้รับผลกระทบ แต่ยืนยันทุกหน่วยงานทำงานอย่างเต็มที่และเร่งจัดหาวัคซีนมาโดยเร็วที่สุด รวมถึงไทยก็จะมีบริษัทที่ผลิตวัคซีนในประเทศด้วย จึงขอให้เชื่อมั่นได้ว่าทุกอย่างจะเดินหน้าไปได้อย่างดี และขอให้ประชาชนมั่นใจร่วมกันผ่านวิกฤตินี้ไปด้วยกัน ทั้งนี้นายกรัฐมนตรี ในฐานะ ผอ.ศบค.ฝากความห่วงใยว่าสิ่งต่างๆ ที่มีปัญหา ขอให้ทุกฝ่ายพูดคุยและร่วมกันแก้ไข